‹‹እኛ ከሌለን መንግሥት የለም እና እኛ ከሌለን ኢትዮጵያ የለችም የሚሉ ድምፆች ትክክል አይደሉም፡፡›› ጠቅላይ ሚኒስትር ዐብይ አህመድ (ዶክተር)
ባሕር ዳር፡ ጥቅምት 11/2012 ዓ.ም (አብመድ) ፈተና አልባ ሳይሆን ስኬታማ ምርጫ ለማድረግ መሥራት እንደሚገባ ጠቅላይ ሚኒስትሩ ተናገሩ፡፡በሕዝብ ተወካዮች ምክር ቤት 5ኛ ዓመት የሥራ ዘመን 2ኛ መደበኛ ስብሰባ ላይ ጠቅላይ ሚኒስትሩ ከምክር ቤት አባላት ለቀረቡላቸው ጥያቄዎች ምላሽ ሰጥተዋል፡፡ የምክር ቤት አባላቱ በሀገሪቱ ያሉ ወቅታዊ ፖለቲካዊ፣ ማኅበራዊ እና ምጣኔ ሀብታዊ ጥያቄዎችን አንስተዋል፡፡ የምክር ቤቱ አባላት ካነሷቸው ጥያቄዎች መካከል የ2012 ዓ.ም ሀገራዊ ምርጫ እና የመሪ ድርጅቱ ኢህአዴግ ውህደት ይጠቀሳሉ፡፡ “በምርጫ አዋጁ ላይ በተፎካካሪ ፓርቲዎች መካከል ስምምነት ሳይፈጠር፣ በመሪ ድርጅቱ ኢህአዴግ ውስጥ ያለው ውህደት ሳይቋጭ እና በቅድመ ምርጫ፣ በምርጫ እና በድኅረ ምርጫ ወቅቶች ለሚከሰቱ አለመግባባቶች አማራጭ መፍትሄ ሳይቀመጥ ምርጫ ማካሄድ ተገቢ ነው ተብሎ ይታሰባል?” የሚሉ ጥያቄዎች ተነስተዋል፡፡በምክር ቤት አባላቱ ለተነሱት ጥያቄዎች ምላሽ የሰጡት ጠቅላይ ሚኒስትሩ “ምርጫውን ዘንድሮ አሳልፈን በሚቀጥለው ዓመት ብናደርገውም ችግር አልባ ምርጫ ማካሄድ አንችልም፤ የተሻለው ነገር ዴሞክራሲ የልምምድ ውጤት ነውና እንከን አልባ ሳይሆን ስኬታማ ምርጫ ለማድረግ መስራት ይኖርብናል” ብለዋል፡፡ ለምክር ቤቱም ሆነ ለመንግስት አካላት ከሕዝብ ይሁንታን አግኝቶ መሥራት የተሻለ በመሆኑ ምርጫው መካሄድ እንዳለበት እንደሚያምኑም ነው ጠቅላይ ሚኒስትሩ ያብራሩት፡፡